Kristiansand i kriseberedskap: – Det er ganske voldsomt akkurat nå
Snøkaoset fortsetter. Nå leveres mat og medisiner på beltekjøretøy i Kristiansand. Det opplyser ordfører Mathias Bernander (H) til VG.  – De vil sikre medisiner og mat til de i hjemmetjenesten med størst behov. Vi har foreløpig ikke hatt alvorlige hendelser, og det er hovedmålet med beredskapsnivået. Det kommer foran alt annet. Det er derfor jeg må si til de som bor i Kristiansand, vi må smøre oss med tålmodighet for å sikre sentrale tjenester. Også Røde Kors og brann og redning stiller med kjøretøy. Har du opplevd snøkaoset på kloss hold? Send oss dine bilder og tips her! Sivilforsvaret i Kristiansand bistår kommunen med to beltegående ATV-er av typen Polaris.   Tore Malja satt på hjemmekontor da Sivilforsvaret ringte ham opp før lunsj.  – Her var det bare å stille opp. Jeg har en forståelsesfull arbeidsgiver, sier han til VG. Han har tatt oppdrag for Sivilforsvaret siden 1994. Det er første gang han har blitt bedt om å bistå på grunn av store snømengder, forteller han.  – Det er ekstremt mye snø på veldig kort tid.  – På veier der det før var to felt er det nå ett felt. Det er mye høye snøfonner og nedsnødde biler.  Høyre-ordføreren er på hjemmekontor på andre dagen. Han leder kriseledelsen, har kontakt med brøytemannskap – og passer to barn. – Vi har måttet gjøre harde prioriteringer, blant annet stenge skoler, fordi vi klarte ikke holde gangvei og sykkelvei i god nok stand. Som småbarnsfar er jeg glad de ikke ble sendt ut med stiv kuling og dårlig sikt, det er ikke en trygg skolevei. – Det er krevende. Men det er også noe vi er forberedt på. Vi har satt kriseledelse allerede første nyttårsdag og hatt alt av mannskap i sving. Men det er krevende når det går så mange dager. Snøen fortsetter å lave ned over Sørlandet. Skoler holder stengt. Den trafikale livslinjen gjennom landsdelen, E18, kan bli stengt. Sørlandsbanen går ikke.  Butikker klarer ikke å få folk på jobb og dermed heller ikke å åpne. Og rundt om i nabolagene sitter mange innesnødd, sier politisk redaktør Vidar Udjus i Fædrelandsvennen.  – Rett og slett krise, skriver han i en kommentar i egen avis. Til VG utdyper han: – Det er ganske voldsomt akkurat nå. Jeg tror vi aldri har opplevd noe lignende. Det snakkes om snørike vintre på 50-tallet, men nå er store deler av samfunnet lammet i en stor by som Kristiansand. Når sivilforsvaret må inn, da er det krise. – Når alle ber oss om å ikke bruke bil, er det mange som tar buss. Og utover formiddagen ble alle busser innstilt, da sitter man jo rundt forbi der man har tatt bussen.  Onsdag morgen måtte han som mange innse at veien til kontoret ble for lang og brokete. – Det er ikke bare snømengdene, men det er liten storm i kastene i dag. Det fokker seg voldsomt. Noen steder ligger det en enorme fonner. Det er en ganske ekstrem situasjon.  – Har du nok mat i hus?  – Heldigvis har vi litt rester etter jul, men det er ikke mange ukene siden myndighetene sendte ut nye retningslinjer til hva man bør ha hjemme i beredskapslager, nå får vi en liten test på det. For vår del nå er det helt utenkelig å komme seg til butikken.  – Og etter stormen kommer sol og sibirkulde?  – Da går vi mot lysere tider. Jøjemeg, vi er mange som synes det er supert hvis vi kan gå på ski langs kysten. Det ville vært fantastisk fint. 
Sivilforsvaret hjelper Kristiansand med beltekjøretøy og personell for å sikre hjemmetjenesten. Skoler holder stengt, E18 risikerer å bli stengt og Sørlandsbanen går ikke. Butikker sliter med å åpne på grunn av utfordringer med å få folk på jobb. Ekstremværet har ført til krise og lammet store deler av samfunnet i Kristiansand.